《销暑楼》
宋代·陈舜俞

溪上楼台似玉壶，乐郊春物剩昭苏。
贤侯好士簪裾集，暇日开筵锦绣敷。
擘水脍鲈堆白雪，拨醅酿酒滴真珠。
香飘沈穗萦栏角，歌沸梁尘落坐隅。
约略十洲仙界景，依稀九老洛川图。
席中兰语薰相袭，望里莲娃貌亦都。
狂客笑吟聊自若，丈人强健不须扶。
送归千骑堂前月，犹照帘虾一半须。

作者简介：（?—1072）宋湖州乌程人，字令举，号白牛居士。仁宗庆历六年进士。嘉祐四年复举制科第一。官著作佐郎。神宗熙宁三年，以屯田员外郎知山阴县。反对“青苗法”，疏谓其法乃“别为一赋以敝海内，非王道之举”，责监南康军盐酒税。有《都官集》等。